Nordjylland bliver nu et tilbud mindre til mennesker med en autismespektrumforstyrrelse (ASF). Den it-rettede uddannese AspIT lukker og slukker. Ikke fordi, uddannelsen ikke er god, men fordi der er for få studerende. Noget af et paradoks, når antallet af personer med autisme er stigende . Skolen selv har også haft succes - for otte ud af 10 elever kommer i fast arbejde efter uddannelse. Alligevel lukker de. - Vi lukker simpelthen fordi, der er for få visiteret ind via kommunerne, siger Ole Bay Jensen, der er uddannelseschef. Kun 11 elever AspIT findes ni steder i landet og har specialiseret sig i at give en erhvervsrettet IT-uddannelse til særligt unge med autismediagnoser, som har udfordringer ved at tage en uddannelse på almindelige vilkår. Og dem skulle der ellers være nok af. - I København har de 40 elever, i Sønderjylland op mod 30 elever. Men i Aalborg har vi blot 11 elever, og det er simpelthen fordi kommunerne ikke visiterer de unge ud til os, lyder forklaringen fra uddannelseschefen. Han peger på, at der fra kommunernes side ikke er "økonomisk velvilje". AspIT i Aalborg har haft stort underskud de sidste par år, og det er derfor ikke muligt at drive længere. Ifølge Ole Bay har AspIt "virkelig forsøgt". - Det er en smertelig beslutning. Ikke mindst for de elever, som er i klemme. - Vi tilbyder dem gratis transport til Aarhus, hvor der også er et tilbud. Og så kan vi give dem it-hjælp på de andre uddannelser, de nu ender på. Tidligere har en Cowi-rapport vist , at 80 procent af eleverne fra AspIT kommer i fast arbejde efter uddannelse, hvor virksomhederne skal sørge for stram struktur og langsigtet planlægning for de autismediagnosticerede medarbejdere.

Opsummering:
Uddannelsesstedet AspIT lukker til sommer.